Lise von Seelen (S), 2007-01-10:
Jeg vil gerne takke for anerkendelsen af, at det problem, som vi har taget hul på i form af at fremsætte et beslutningsforslag, er et reelt problem, at det er et problem, der eksisterer.
Det her er et område, hvor der i høj grad er plads til forbedringer, og vi bør også kunne finde ud af at lave dem for de ældre patienter, som har brug for en meget bedre indsats end den, vi giver i dag, en indsats, som hænger meget bedre sammen.
Jeg vil gerne kvittere for udtalelserne om, at man gerne vil være med til at drøfte de her ting i udvalget, sådan at vi kan komme tættere på at sige: Hvad kunne vi gøre?
For vi er ikke så tålmodige, at vi vil læne os tilbage og sige, at nu venter vi bare på, at alting finder sted.
Vi kan ikke overlade det her ansvar alene til regionerne og til kommunerne.
Vi bliver nødt til også at være med, og for at vi kan være med, bliver vi altså nødt til at have den viden, der går helt tæt på.
Vi ved faktisk, at der er kommuner, der har nogle projekter, som er meget, meget vellykkede, og hvor tingene faktisk fungerer.
Dem burde vi brede ud.
Vi ved også, at der er steder, hvor det ikke fungerer så godt, og der synes jeg nok, at vi burde sætte os ned og finde frem til, hvad det er, der får det til at fungere.
En overvågning kunne hjælpe os.
Det er blevet nævnt; fru Charlotte Fischer nævnte det.
Det er rigtigt.
Det står jo faktisk også som punkt seks i handleplanen her, at vi ønsker en eksplicit viden om, hvordan det her område udvikler sig.
Det har vi brug for som sundhedspolitikere.
Så har det været diskuteret, om det er den rigtige timing.
Det var faktisk nøjagtig det samme, man sagde til os for 2 år siden, da vi behandlede et ikke identisk, men sammenligneligt forslag.
Da var det også et forkert tidspunkt.
Det, der er et faktum, er jo bare, at der stadig væk er ældre mennesker, som ligger på gangene og ligger i skyllerummene, og som fortjener at have nogle meget bedre vilkår, når de er til behandling på hospitalet.
Derfor vil jeg godt sige: Jamen hvornår er det den rigtige timing at reagere som politiker?
Det er, når man opfatter, at noget ikke fungerer, og at noget burde være bedre, og vi Socialdemokrater synes altså, at de ældre medicinske patienter fortjener en bedre behandling.
Hvis vi skal iværksætte de her ting, er det jo både regionerne og kommunerne, vi skal have i dialog.
Det er rigtigt, at der kommer nogle sundhedsaftaler, og det bliver rigtig spændende at se, hvor offensive og konstruktive de kan blive.
Men det er et faktum, at for at vi kan bede nogen om at skrue op for blusset på det her område, skal der altså nogle penge til, og det er jo faktisk derfor, vi Socialdemokrater i vores finanslovforslag 2007 forslog, at der skulle gives en økonomisk støtte til kommunerne, sådan at man kunne skrue op for blusset her.
Vi må betragte det som en investering i mennesker, og vi tror, at hvis vi får omlagt noget af det her, kan vi frigøre nogle kræfter, både menneskelige og økonomiske, som kan komme de ældre medicinske patienter til gode.
Så jeg takker for de indspark, der er kommet.
Vi har jo flere gange hørt både regeringspartierne og Dansk Folkeparti under andre debatter nævne, at man gerne vil forbedre forholdene for de ældre medicinske patienter.
Jeg havde håbet på, at vi kunne samles om også at gøre noget ved det i dag, men det kan jeg forstå at vi ikke kan.
Det synes jeg er ærgerligt, men jeg vil takke for alle de indspark, der har været.
Området trænger til en opprioritering af vores opmærksomhed.